Source: https://svet.sme.sk/c/1653984/pedofil-dutroux-podal-staznost-sud-rozhodol-o-odskodneni-obeti.html
Timestamp: 2018-01-19 19:56:39+00:00
Document Index: 65248

Matched Legal Cases: ['súd ', 'súd ', 'Súd ', 'Súd ', 'súd ', 'Súd ']

Pedofil Dutroux podal sťažnosť, súd rozhodol o odškodnení obetí - svet.sme.sk
Pedofil Dutroux podal sťažnosť, súd rozhodol o odškodnení obetí
Arlon/Brusel 23. júna (TASR) - Súd v juhobelgickom Arlone vydal dnes posledné verdikty v procese storočia s pedofilom Marcom Dutrouxom, ktorými prisúdil ...
23. jún 2004 o 22:17 TASR
Arlon/Brusel 23. júna (TASR) - Súd v juhobelgickom Arlone vydal dnes posledné verdikty v procese storočia s pedofilom Marcom Dutrouxom, ktorými prisúdil obetiam na doživotie odsúdeného zločinca vysoké odškodné. Dutroux dnes podal tzv. zmätočnú sťažnosť proti rozsudku, ktorý nad ním v utorok vyniesol arlonský súd.
Sabine Dardennovej, ktorá v roku 1996 prežila štyri mesiace v pivničnom väzení Dutrouxovho domu, majú traja odsúdení Dutroux, jeho exmanželka Michelle Martinová a komplic Michel Leliévre zaplatiť 500.000 eur.
Laetitia Delhezová, ktorú Dutroux väznil a zneužíval v auguste 1996 týždeň pred svojím zadržaním, má nárok na sumu 300.000 eur. Rodičia každej zo štyroch dievčat, ktoré Dutrouxove zločiny neprežili, získajú po 100.000 eur, rodičia Sabiny a Laetitie po 50.000.
Na rôzne sumy od 12.500 do 25.000 eur získali nárok i starí rodičia a súrodenci Dutrouxových obetí.
Neexistuje však prakticky žiadna šanca, že vysoké sumy odškodného odsúdení skutočne zaplatia. Obete a rodinní príslušníci sa teda budú musieť obrátiť na Fond odškodného a pomoc obetiam, z ktorého však každý môže dostať najviac 62.000 eur.
Ako dnes večer oznámil Dutrouxov hlavný advokát Xavier Magnée, jeho mandant podal dnes tzv. zmätočnú sťažnosť proti doživotnému trestu vynesenému nad ním v utorok súdom v Arlone. Proti verdiktom ľudovej poroty nie je v Belgicku možné odvolanie, odsúdení môžu rozsudky napadnúť len kvôli prípadným procedurálnym nedostatkom.
O výške trestu pre Dutrouxa rozhodol arlonský súd s tým, že minister spravodlivosti môže vetovať prípadné rozhodnutie o jeho predčasnom prepustení.
Súd uznal Dutrouxa vinným za vraždu dvoch dievčat An a Eefje, smrť ďalších dvoch (Julie a Melissy) a únosy a sexuálne zneužívanie celkovo šiestich mladých Belgičaniek v rokoch 1995-96. Dutroux je tiež vinný zo znásilnenia troch mladých Sloveniek a vraždy komplica Bernarda Weinsteina.
To by teoreticky prichádzalo do úvahy už o sedem rokov. Doživotný trest je totiž v Belgicku na úrovni 30 rokov a o podmienečné prepustenie je možné požiadať po odpykaní polovice trestu, teda po 15 rokoch. Dutroux je už takmer osem rokov vo väzení.
4 ari/spravodajca TASR Robert Sermek pel